Drie dood in Sasolburg-botsingArgieffoto: @WCHEMS/Twitter Drie persone, insluitend ŉ jong seun, is Sondagmiddag dood in ŉ kop-teen-kop-botsing op die R59 naby Sasolburg. Werner Vermaak, woordvoerder van ER24, het gesê paramedici is omstreeks 16:00 na die toneel ontbied waar drie voertuie in ŉ botsing betrokke was. “Twee motors het mekaar reg van voor getref. Die derde motor het geringe skade opgedoen,” het hy verduidelik. ŉ Jong seun, vermoedelik vyf jaar oud, het noodlottige beserings opgedoen. “ŉ Man, van dieselfde motor, het ook noodlottige beserings opgedoen. Paramedici kon nie enigiets vir hulle doen nie en hulle is op die toneel dood verklaar.” ŉ Vrou van dieselfde motor het geringe beserings opgedoen en is na ŉ nabygeleë hospitaal geneem. ŉ Man van die tweede motor was in ŉ kritieke toestand in die motor. “Terwyl paramedici hom behandel het, het sy toestand skielik versleg en hy het sy bewussyn verloor. Paramedici het hom tevergeefs probeer bybring en hy is later op die toneel dood verklaar,” het Vermaak bygevoeg. ŉ Vrou van dieselfde motor het geen beserings opgedoen nie. Sy is op die toneel ondersoek, maar het later vervoer na die hospitaal van die hand gewys. Die insittendes van die derde motor is ongeskonde. Die omstandighede rondom die ongeluk is nog nie bekend nie. Plaaslike owerhede stel ondersoek in.